Χένρι Πέρσι (Χότσπερ)

Ο **Σερ Χένρι Πέρσι** ή **Χότσπερ** (20 Μαΐου 1364 - 21 Ιουλίου 1403) Άγγλος ευγενής και πολέμαρχος στους Αγγλο-Σκωτσέζικους πολέμους από την Οικογένεια Πέρσι ήταν μεγαλύτερος γιος του Χένρι Πέρσι, 1ου Κόμη του Νορθάμπερλαντ και της Μαργαρίτας Νέβιλ κόρης του Ραλφ Νέβιλ, 2ου βαρόνου των Νέβιλ του Ρέμπι και της Αλίκης ντε Αούντλει.

## Στο πλευρό του Ριχάρδου Β΄

Στέφτηκε ιππότης τον Απρίλιο του 1377 από τον Εδουάρδο Γ΄ της Αγγλίας μαζί με τους εγγονούς του ηλικιωμένου βασιλιά Ριχάρδο Β΄ της Αγγλίας και Ερρίκο Δ΄ της Αγγλίας. Ταξίδευσε στην Ιρλανδία μαζί με τον κόμη του Μαρς (1380) και στην Πρωσσία (1384). Διορίστηκε *Φύλακας των Δυτικών Μαρς* στις 30 Ιουλίου 1384 και συνόδευσε τον Ριχάρδο Β΄ σε αποστολή στη Σκωτία (1385) Οι Σκωτσέζοι του έδωσαν το παρατσούκλι *«Χότσπερ»* χάρη στη μεγάλη του βιασύνη να ξεκινήσει τις επιθέσεις. Τον Απρίλιο του 1386 απεστάλη στη Γαλλία για να ενισχύσει τη φρουρά του Καλαί και ξεκίνησε επιδρομές στην Πικαρδία, από τον Αύγουστο ως τον Οκτώβριο του 1387 ήταν επικεφαλής των ναυτικών δυνάμεων στην *πολιορκία της Βρέστης*. Το 1388 ο βασιλιάς τιμώντας την προσφορά του τον έχρισε μέλος του Τάγματος της Περικνημίδας (1388). Διορίστηκε *Φύλακας των Ανατολικών Μαρς* και κυβέρνησε τις Αγγλικές δυνάμεις εναντίον του Τζέιμς Ντάγκλας, 2ου κόμη του Ντάγκλας στις 10 Αυγούστου 1388 στη *μάχη του Όττερμπορν*, συνελήφθη αιχμάλωτος αλλά ελευθερώθηκε σύντομα με 7.000 μάρκα. Τα επόμενα χρόνια η δύναμη του Πέρσι αυξήθηκε σημαντικά, βρέθηκε σε διπλωματική αποστολή στην Κύπρο τον Ιούνιο του 1393, διορίστηκε κυβερνήτης του Μπορντό και αναπληρωτής του Ιωάννη της Γάνδης στο Δουκάτο της Ακουιτανίας.

## Άνοδος Ερρίκου Δ΄

Τον Ιανουάριο του 1395 επέστρεψε στην Αγγλία και πήρε μέρος στην εκστρατεία του Ριχάρδου Β΄ στην Ιρλανδία, το επόμενο φθινόπωρο πήγε στην Ακουιτανία και το καλοκαίρι του 1396 επέστρεψε στο Καλαί. Ο Ριχάρδος Β΄ παραχώρησε στον Χένρι Πέρσι πολλούς τίτλους και αξιώματα αλλά ο ίδιος προτίμησε να υποστηρίξει τον ξάδελφο του Ερρίκο του Μπόλινμπροκ όταν τον ανέτρεψε και ανέβηκε στον θρόνο, ο Χένρι επέστρεψε από την εξορία και ενώθηκε με τον πατέρα του και τον Εδουάρδο στο Ντόνκαστερ. Ο Χένρι Πέρσι και ο πατέρας του πριμοδοτήθηκαν από τον νέο βασιλιά με περισσότερα εδάφη και τίτλους.
Ο Χότσπερ ανέλαβε νέες σημαντικές στρατιωτικές και πολιτικές ευθύνες τόσο με τη Σκωτία όσο και στη βόρεια Ουαλία που διορίστηκε *Υψηλός Σερίφης του Φλιντσάιρ* (1399). Η βόρεια Ουαλία ήταν σε μεγάλη πίεση χάρη στην επανάσταση του Ογουάιν Γκλύντυρ και τον Μάρτιο του 1402 ο Ερρίκος Δ΄ διόρισε τον Χότσπερ *Υπολοχαγό της βόρειας Ουαλίας*. Ο Χότσπερ και ο πατέρας του νίκησαν τους Σκωτσέζους στις 14 Σεπτεμβρίου 1402 στη *μάχη του Χόμιλντον Χιλλ*, στην ίδια μάχη συνελήφθη αιχμάλωτος ο Άρτσιμπαλντ Ντάγκλας, 4ος κόμης του Ντάγκλας.

## Επανάσταση και θάνατος σε μάχη

Οι σχέσεις του Χένρι Πέρσι με τον Ερρίκο Δ΄ άρχισαν σταδιακά να βρίσκονται σε κρίση για διάφορους λόγους όπως :

*η αποτυχία του βασιλιά να πληρώσει τον μισθό του
*η μεγάλη εύνοια του βασιλιά στον Ντάνμπαρ
*ο βασιλιάς ζητούσε από τους Πέρσι να του παραδώσουν τους Σκωτσέζους αιχμαλώτους
*η αποτυχία του βασιλιά να τερματίσει την εξέγερση του Ογουάιν Γκλύντυρ
*οι μεγάλες εξουσίες που στερήθηκε χάρη στην άνοδο του πρίγκιπα Ερρίκου
*η αποτυχία του βασιλιά να ελευθερώσει τον γαμπρό του Εδμόνδο Μόρτιμερ που ήταν αιχμάλωτος από τον Ιούνιο του 1402.

Τα παράπονα οδήγησαν σε εξέγερση τους Πέρσι το καλοκαίρι του 1403 εναντίον του βασιλιά, σύμφωνα με τον ιστορικό Μπιν συμμάχησαν με τον Γκλύντυρ. Ο Χότσπερ μετά την επιστροφή του από τη *μάχη του Χόμιλντον Χιλλ* με διακήρυξη στο Τσεσάιρ κατηγόρησε τον βασιλιά για *«τυραννική διακυβέρνηση»*. Ο Χότσπερ και ο θείος του Τόμας Πέρσι κόμης του Γούστερ βάδισαν για το Σρούσμπερυ με στόχο να επιτεθεί στις βασιλικές δυνάμεις που ήταν υπό την ηγεσία του πρίγκιπα της Ουαλίας. Ο πατέρας του πρώτος κόμης του Νορθάμπερλαντ υποσχέθηκε να τον βοηθήσει αλλά οι δυνάμεις του έφτασαν καθυστερημένα και δεν μετείχε ο ίδιος στη μάχη. Ακολούθησε η *μάχη του Σρούσμπερυ* στις 21 Ιουλίου 1403, οι Νέβιλ συνετρίβησαν, ο ίδιος ο Χότσπερ έπεσε στη μάχη και οι άντρες του δραπέτευσαν.

Οι περιγραφές για τον θάνατο του Χένρι Πέρσι διαφέρουν, ο ιστορικός Τόμας Ουαλσινγκχαμ στην *«Αγγλικανική Ιστορία»* τονίζει ότι *«ενώ οδηγούσε τους άντρες του στη μάχη πέρασε λανθασμένα μέσα από το εχθρικό στρατόπεδο και του κόπηκε το χέρι»*. Ένας άλλος ιστορικός αναφέρει ότι τον χτύπησε ένα βέλος στο πρόσωπο όταν άνοιξε το οπτικό του πεδίο για να έχει καλύτερη ορατότητα. Ο θρύλος ότι σκοτώθηκε από τον πρίγκιπα της Ουαλίας και διάδοχο οικειοποιήθηκε από τον Ουίλλιαμ Σαίξπηρ στα τέλη του επόμενου αιώνα στο ιστορικό δράμα του ''Ερρίκος ο Δ΄'' (πρώτο μέρος). Ο θείος του εκτελέστηκε αμέσως μετά και η περιουσία της οικογένειας όπως το *κάστρο του Γρέσλ* στην Γιορκσάιρ κατασχέθηκε από το στέμμα, ο κόμης του Γούστερ εκτελέστηκε σε δυο μέρες.

Ο βασιλιάς Ερρίκος μεταφέροντας το σώμα του Πέρσι μετά τη μάχη ακούγεται ότι έκλαψε, το σώμα του μεταφέρθηκε από τον Τόμας Νέβιλ, 5ο βαρόνο του Φορνιβαλ στο Σροπσάιρ για ταφή. Οι φήμες που κυκλοφόρησαν ότι ο Πέρσι ήταν ακόμα ζωντανός ανάγκασαν τον βασιλιά *«να κάνει εκταφή το πτώμα του και να το εκθέσει στη δημόσια αγορά του Σρούσμπερυ»*. Το κεφάλι του απεστάλη στη Γιορκ και τοποθετήθηκε σε μια από τις πύλες της πόλης τη *Μίκλγκειτ Μπαρ* και τα υπόλοιπα μέρη του σώματος του μεταφέρθηκαν στο Νιούκασλ, Μπρίστολ, και το Τσέστερ. Τελικά παραδόθηκαν στη χήρα του που έκανε την ταφή στο Γιορκ Μίνστερ τον Νοέμβριο του ίδιου χρόνου. Ο Χότσπερ ανακηρύχτηκε προδότης τον Ιανουάριο του 1404 και τα εδάφη του κατασχέθηκαν.

## Οικογένεια

Με τη σύζυγο του απέκτησε :

*Χένρι Πέρσι, 2ος Κόμης του Νορθάμπερλαντ
*Ελισάβετ (1395 - 26 Οκτωβρίου 1436) παντρεύτηκε σε πρώτο γάμο τον Τζων Κλίφορντ, 7ο βαρόνο του Κλίφορντ που έπεσε στη *μάχη του Μω* στις 13 Μαρτίου 1322 και σε δεύτερο γάμο τον Ραλφ Νέβιλ, 2ο κόμη του Γουέστμορλαντ με τον οποίο είχε έναν γιο τον Σερ Τζων Νέβιλ.

## Θρύλοι

Ο Χένρι Πέρσι ήταν βασικός χαρακτήρας του Σαίξπηρ στο έργο *«[[Ερρίκος ο Δ΄ (πρώτο μέρος)|Ερρίκος Δ΄, Μέρος Α΄]]»* στο οποίο παρουσιάζεται να έχει την ίδια ηλικία με τον αντίπαλο του πρίγκιπα Χαλ από τον οποίο σκοτώθηκε σε προσωπική μονομαχία. Ο πρίγκιπας Χαλ όμως ο μελλοντικός Ερρίκος Ε΄ ήταν 23 χρόνια μικρότερος του και ήταν 16 ετών την εποχή που έγινε η *μάχη του Σρούσμπερυ*. 
Το όνομα του Χότσπερ δόθηκε στην ποδοσφαιρική ομάδα Τότεναμ Χότσπερ επειδή οι απόγονοι του δώρισαν τα εδάφη τους στο Τότεναμ Μαρς για να γίνουν τα γήπεδα της ομάδας. Ένα άγαλμα του Χένρι Πέρσι ύψους 4.3 μέτρα ανεγέρθη στο Άλνγουικ από τον δούκα του Νορθάμπερλαντ (2010).

## Παραπομπές
 		


## Πηγές

*Bean, J.M.W. (2004). Percy, Henry, first earl of Northumberland (1341–1408). Oxford Dictionary of National Biography. Retrieved 3 October 2012.
*Brown, A. L. (2004). Percy, Thomas, earl of Worcester (c.1343–1403). Oxford Dictionary of National Biography. Retrieved 24 February 2016.
*Cokayne, George Edward (1912). The Complete Peerage, edited by H.A. Doubleday. II. London: St. Catherine Press.
*Cokayne, George Edward (1936). The Complete Peerage, edited by H.A. Doubleday. IX. London: St. Catherine Press. 
*Holmes, George (2004). Mortimer, Edmund (III), third earl of March and earl of Ulster (1352–1381). Oxford Dictionary of National Biography. 
*Lee, Sidney, ed. (1895). «Percy, Henry (1364-1403)». Dictionary of National Biography. 44. London: Smith, Elder & Co.
*Leland, John L. (2004). Camoys, Thomas, Baron Camoys (c.1350–1420/21). Oxford Dictionary of National Biography. Retrieved 26 September 2012. 
*Pugh, T.B. (1988). Henry V and the Southampton Plot of 1415. Alan Sutton.
*Richardson, Douglas (2011). Magna Carta Ancestry: A Study in Colonial and Medieval Families, ed. Kimball G. Everingham. I (2nd ed.). 
*Richardson, Douglas (2011). Magna Carta Ancestry: A Study in Colonial and Medieval Families, ed. Kimball G. Everingham. III (2nd ed.). 
*Tout, T.F., rev. R.R. Davies (2004). Mortimer, Sir Edmund (IV) (1376–1408/9). Oxford Dictionary of National Biography. 
*Walker, Simon (2004). Percy, Sir Henry (1364–1403). Oxford Dictionary of National Biography.

## Εξωτερικοί σύνδεσμοι

*Ιστορία της Οικογένειας Πέρσι
*Βασιλείς του βορά

Κατηγορία:Οικογένεια Πέρσι